FI Euroopan unionin virallinen lehti C 57/28

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

2013/C 57/11

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

YHTENÄINEN ASIARKIRJA

NEUVOSTON ASETUS (EY) N:o 510/2006

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu (2)

”PECORINO DI PICINISCO”

EY-N:o: IT-PDO-0005-0859-28.02.2011

SMM ( ) SAN ( X )

1. Nimi:

”Pecorino di Picinisco”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.3 – Juustot

3.2 Kuvaus 1 kohdassa nimetystä tuotteesta:

Pecorino di Picinisco on lieriön muotoinen sileäpintainen raakamaidosta valmistetusta raa’asta juustomassasta tuotettu juusto.

Kulutukseen saatettaessa tyyppeihin ”Scamosciato” (nuori) ja ”Stagionato” (kypsytetty) kuuluvalla SAN-juustolla ”Pecorino di Picinisco” on oltava seuraavat ominaisuudet:

— Scamosciato: Kypsytysaika: 30–60 päivää; tahkon halkaisija: 12–25 cm; korkeus: 7–12 cm; paino: 0,7–2,5 kg; kuori: ohut ja karkeapintainen, oljenkeltaiseen vivahtava; sisus: tiivis, kevyesti murukoloinen rakenne; väri: valkoinen, oljenkeltaiseen vivahtava; kosteuspitoisuus: alle 45 %; kuiva-aineen rasvapitoisuus: alle 55 %; maku: mieto, selvä vuoristolaitumen aromi, vailla navetan tuoksua.

— Stagionato: Kypsytysaika: yli 90 päivää; tahkon halkaisija: 12–25 cm; korkeus: 7–12 cm; paino: 0,5–2 kg; kuori: ohut ja karkeapintainen, oljenkeltaiseen vivahtava; sisus: tiivis, kevyesti murukoloinen rakenne; väri: oljenkeltainen; kosteuspitoisuus: alle 35 %; kuiva-aineen rasvapitoisuus: alle 55 %; maku: voimakas, runsas, muuttuu pistävämmäksi kypsytyksen myötä, selvä vuoristolaitumen aromi, vailla navetan tuoksua.

— Valmistusajankohta: koko vuosi.

3.3 Raaka-aineet (ainoastaan jalostetut tuotteet):

Pecorino di Piciniscon valmistukseen käytettävä maito saadaan yksinomaan tuotantoalueen tyypillisistä roduista Sopravissana, Comisana ja Massese tai vähintään yhden näistä roduista kanssa risteytetyistä eläimistä. Paikallisista kannoista Capra grigia ciociara ja Capra bianca Monticellana sekä niiden risteytyksistä peräisin olevan vuohenmaidon käyttö sallitaan, mutta sen osuus saa olla enintään 25 %. Edellä mainituista roduista saadun vuohenmaidon käyttö on ikivanhan käytännön mukaista, koska perinteisesti katraassa oli aina tietty määrä myös näihin rotuihin kuuluvia eläimiä. Pecorino di Picinisco SAN-juuston valmistukseen saadaan käyttää yksinomaan yhdestä tai useammasta lypsystä peräisin olevaa täysrasvaista raakamaitoa.

Myös muut käytetyt raaka-aineet ovat paikallisen perinteen mukaisia: maidon juoksutukseen käytetään 4 kohdassa yksilöidyllä tuotantoalueella kasvatetuista maitoa tuottavista vuohista tai lampaista saatua kiinteää juoksutetta.

3.4 Rehu (ainoastaan eläinperäiset tuotteet):

Vähintään 70 % lampaiden ja vuohien ruokintaan käytetystä rehusta on saatava tuotantoalueelta.

Ravinnon on perustuttava luonnonlaiduntamiseen ja yksinomaan tuotantoalueelta saatuun tuoreeseen rehuun.

Laidunkausi kestää vähintään 8 kuukautta vuodessa.

Vuoden aikana sallitaan viljan, valkuaiskasvien sekä mylly- ja öljyteollisuuden sivutuotteiden lisääminen rehuun; ne annetaan joko sellaisenaan tai tilalla keskenään sekoitettuina siten, että niiden määrä saa olla enintään 30 % yksittäisen eläimen päiväannoksesta.

Lisäksi sallitaan heinä-, palko- ja niittykasveista saadun kuivatun heinän käyttö syys- ja talvikauden pääasiallisena rehuna; keväällä ja kesällä sen osuus saa olla enintään 15 % yksittäisen eläimen päiväannoksesta.

Ainoastaan maitoa tuottamattomien eläinten kohdalla sallitaan säilöheinän ja -rehun käyttö.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Koko tuotantoprosessin (eläinten kasvatus, maidon tuotanto, juoksutus, juoksettuman käsittely, muotteihin laitto, valutus, suolaus ja kypsytys) on tapahduttava 4 kohdassa yksilöidyllä alueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Kokonaisena tai paloiteltuna myytävä juusto on ehdottomasti varustettava etiketillä, jossa on EU:n tunnuksen ja muiden voimassa olevassa lainsäädännössä edellytettyjen tietojen lisäksi oltava selkeästi luettavin painokirjaimin seuraavat maininnat:

— nimitys ”Pecorino di Picinisco”, jonka jäljessä on maininta ”Denominazione Origine Protetta” (suojattu alkuperänimitys) tai sen kirjainlyhenne D.O.P. (SAN);

— tuotteen tunnus;

— tyyppi (Scamosciato tai Stagionato);

— tuottaja- ja pakkaajayrityksen nimi, toiminimi ja osoite.

4. Maantieteellisen alueen tarkka rajaus:

Pecorino di Picinisco -juuston tuotantoalue on Frosinonen maakunnassa sijaitseva Valle di Cominon laakso kokonaisuudessaan.

5. Yhteys maantieteelliseen alueeseen:

5.1 Maantieteellisen alueen erityisyys:

Pecorino di Picinisco SAN -juuston tuotantoalue on Valle di Cominon laakso (61 535 ha). Se sijaitsee Lazion eteläosassa Frosinonen maakunnassa Meta-Mainarde-vuoristoalueen länsiosassa muutama kilometri Cassinosta pohjoiseen ja Sorasta itään. Alueella harjoitetaan erityisesti laiduntaloutta ja lampaan- ja vuohenjuustojen valmistusta.

Osittain Abruzzo-Lazio-Molisen kansallispuiston alueella sijaitsevaan tuotantoalueeseen kuuluu 20 kuntaa, ja sen pinta-ala on yli 61 535 hehtaaria. Siellä on tyypillisesti ympäristöarvoltaan merkittäviä kalkkikiviylänköjä ja runsaasti laidunalueita, joilta alueella kasvatetut lampaat ja vuohet saavat ensisijaisen ravintonsa.

Alueen ilmasto-olosuhteet ovat pääosin lauhkeat. Vuoden keskilämpötila vaihtelee laaksojen 14:stä celsiusasteesta vuoriston 5:een celsiusasteeseen. Alueella sataa kohtalaisen runsaasti, Atinan (520 m merenpinnasta) ja Piciniscon (740 m merenpinnasta) sadeasemien keskimäärin 1 460:stä millimetristä yli 1 600:aan millimetriin korkeammalla vuoristossa.

Alueen joet ovat Liri-joen sivujokia, joten ne kuuluvat sen valuma-alueeseen. Pohjois-eteläsuunnassa voidaan erottaa neljä erillistä allasta: Soran tasanko, jolla virtaavat Lacerno ja Fibreno, Valle di Cominon laakso, jolla virtaa Melfa sivujokineen, Cassinon tasanko, jolla virtaa Rapido, sekä Volturno-jokeen virtaavat Chiaro ja Rava, jotka sitä vastoin ovat alueen kannalta vähemmän tärkeitä. Näiden vesistöjen yhteenlaskettu pinta-ala alueella on alle 100 hehtaaria. Koska kesäisin ei ole liian kuivaa, alueen lauhkea ilmasto, joka poikkeaa Välimeren ilmastosta, mahdollistaa alueen runsaslajisten luonnonniittyjen ja -laidunten käytön lampaiden ja vuohien pääasiallisena ravinnonlähteenä. Tyypillisiä luonnonvaraisia kasveja ovat esimerkiksi pystykattara (Bromus erectus), Brachypodium pinnatum, Sesleria tenuifolia, erilaiset sarakasvit (kuten Carex kitaibeliana, Carex pairaei, Carex ovalis, Carex fusca, Carex hallerana, Carex pallescens) ja hernekasvit, kuten Anthyllis montana, masmalo (Anthyllis vulneraria) ja virna (Vicia hybrida), kallioimarrekasveihin kuuluva Polypodium cambricum, raunioiskasveihin kuuluvat Asplenium onopteris ja Asplenium fissum, alvejuuriin kuuluva Dryopteris pallida ssp., Cerastium cerastioides, käenkukka (Lychnis flos-cuculi), maksaruohokasveihin kuuluva Sedum cepaea, Aphanes arvensis, mispeli (Mespilus germanica), Astrantia tenorei, hirvenputkiin kuuluva Seseli montanum, Grafia golaka, Ammi visnaga, alppiasteri (Aster alpinus), voikukkiin kuuluva Taraxacum glaciale, Reichardia picroides, vihvilöihin kuuluva Juncus compressus sekä katajiin kuuluva Juniperus nana.

Nämä ympäristön erityiset lämpötila- ja kosteusolosuhteet mahdollistavat tyypillisen vuoriston niitty- ja laidunkasviston kehittymisen.

Tällaisessa ympäristössä paikalliseen yhteiskuntaan luontaisesti kuuluva historiallis-kulttuurinen tekijä, joka samalla on äärimmäisen tärkeä myös tuotteen ominaisuuksien kannalta, on perinteinen vuoristolaiduntaminen. Sen ansiosta eläimet voivat hyödyntää alueen vuoristolaitumia ja välttyä näin kesän kuumuudelta ja mahdolliselta ympäristörasitukselta ja ravinnon niukkuudelta, joille ne altistuisivat kesäisin laaksoissa.

Inhimillisten tekijöiden vaikutus tuotteeseen liittyy etenkin juustomestareiden osaamiseen eri valmistusvaiheissa. Pecorino di Piciniscon tuotanto edellyttää heiltä erityistä huolellisuutta maidon käsittelyssä. Tuotantomenetelmään kuuluu raakamaidon juoksutus maitohapatteita lisäämättä ja juoksuuntumislämpötilan ylläpitäminen juustouman rikkomisen aikana.

5.2 Tuotteen erityisyys:

Pecorino di Picinisco -juustolle on ominaista maku, joka muuttuu vähitellen miedosta voimakkaammaksi ja täyteläisemmäksi – ja pistävämmäksi – kypsymisen edetessä; maussa erottuvat selvästi vuoristolaitumen kasvien aromit, ja se on vailla navetan tuoksua. Juuston sisus on tiivis ja väriltään oljenkeltainen.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM):

Pecorino di Picinisco on syntynyt alkuperäalueen maaperä- ja ilmasto-olosuhteiden erityispiirteiden, paimenten ja juustomestareiden osaamisen sekä onnistuneesti siirtyneen perinteen ja hyvin säilyneen maiseman yhteisvaikutuksen tuloksena.

Lauhkeat ilmasto-olosuhteet ja paimenten perinteisesti harjoittama vuoristolaiduntaminen ovat tekijöitä, joiden ansiosta on aikojen kuluessa pystytty hyödyntämään laitumia ja kehittämään pääosin rehukasvilajeista koostuvaan korkealaatuiseen ravintoon perustuva lampaiden ja vuohien pitotapa. Koska eläimet laiduntavat pitkään, maitoon kehittyy runsaasti karotenoidien, terpeenien ja monityydyttymättömien rasvahappojen kaltaisia aineita, jotka vaikuttavat merkittävästi Pecorino di Piciniscon juustomassan oljenkeltaiseen väriin ja runsaan kasvimaiseen tuoksuun.

Pecorino di Piciniscon laatuominaisuuksien kannalta tärkeitä tekijöitä ovat myös eräät tuotantomenetelmään liittyvät näkökohdat, kuten raakamaidon käyttö, lisättyjen maitohapatteiden puuttuminen, vuohista ja lampaista saadun kiinteän juoksutteen käyttö sekä juustomestareiden vankka osaaminen.

Raakamaidon käyttö mahdollistaa aromaattisten ja mikrobiologisten aineosien osittaisen säilymisen alueen laitumilla esiintyvillä rehukasvilajeilla ruokittujen maitoa tuottavien eläinten maidossa.

Paikallisten juustomestareiden taito käsitellä raakamaitoa, lisättyjen maitohapatteiden puuttuminen ja asianmukaisen juoksuuntumislämpötilan ylläpitäminen juustouman rikkomisen aikana mahdollistavat maidon erityisen mikrobikasvuston säilymisen, mikä ilmenee myös juuston tyypillisessä maussa.

Valmistuslämpötilan valvominen juustouman rikkomisen aikana varmistaa aromien säilymisen ja estää myös suurelta osin heran valumisen, mikä lisää juustomassan kosteuspitoisuutta siten, että kypsytetty juusto säilyy pehmeänä ja rakenteeltaan kiinteänä.

Yksilöidyllä tuotantoalueella kasvatetuista ja yksinomaan emänmaidolla ruokituista ja heti ruokintavaiheen päätyttyä teurastetuista vuohista tai lampaista saadun kiinteän juoksutteen käyttö lisää myöhemmin kasvatus- ja jalostusympäristön aikaansaamia aromaattisia ja mikrobiologisia ominaisuuksia. Tällainen juoksute eroaa merkittävästi nestemäisestä ja jauhemaisen vasikan mahalaukusta saadusta juoksutteesta rasvaentsyymipitoisuutensa vuoksi, joka puuttuu käytännöllisesti katsoen kokonaan muuntyyppisistä juoksutteista.

Yhdessä kaikki nämä luonnolliseen ympäristöön ja perinteiseen valmistusmenetelmään liittyvät tekijät erottavat Pecorino di Picinisco -juuston muista paikallisista ja alueellisista lampaan- ja vuohenmaitotuotteista.

Todisteita Pecorino di Piciniscon historiasta löytyy monista kirjoituksista (Castrucci 1600-luvulla, Statistica Murattiana vuodelta 1811) sekä Piscinon kunnan arkistoissa olevasta runsaasta asiakirja-aineistosta, kuten lähetysluetteloista, vähittäis- ja tukkumyyntiluvista ja veroluetteloista. Myös vuosia 1875–2000 koskevassa kotieläinten laskennassa todettu lampaiden ja vuohien suuri lukumäärä tuotantoalueen kunnissa ja erityisesti Piciniscossa kertoo alueen ja siellä harjoitetun laiduntamisen sekä juustonvalmistuksen välisestä yhteydestä. Sen vuoksi voidaankin vahvistaa, että Piciniscon kunta ja sen alueella sijaitsevat Fontitunen ja Valleporcinan taajamat ovat vaalineet antaumuksella laiduntamiseen ja pecorino-juuston valmistukseen liittyvää perinnettä, minkä vuoksi tuote ansaitsee täydellä syyllä nykyisen nimensä.

Pecorino di Picinisco näkyy merkittävällä tavalla paikallisessa ruokakulttuurissa, ja se on monien paikallisten ruokalajien tärkeä ainesosa.

Lammastalouden ja pecorino-juuston ympärille on kehittynyt kaikkialla Pecorino di Piciniscon tuotantoalueella lukuisia markkinoita, talonpoikaisjuhlia ja tapahtumia, joista esimerkkeinä voidaan mainita Piciniscon jokavuotinen lammasfestivaali, vuoristojuhla, historiafestivaali, lammasmarkkinat sekä abbuoto-rypälelajikkeelle ja pecorino-juustolle omistetut markkinat. Kaikissa näissä tapahtumissa Pecorino di Picinisco on läsnä alueen tunnusomaisena tuotteena.

Tuote on nykyisin erittäin tunnettu ja arvostettu paikallisten ja alueellisten kuluttajien keskuudessa, ja se on saanut kiistattomien laadullisten ja perinteisten ominaisuuksiensa ansiosta merkittävää tunnustusta. Esimerkkeinä voidaan mainita Accademia di S. Giorgion Rooman ja Lazion valtuuskunnalle myönnetty San Giorgio Bianco -palkinto vuoden 2012 juustona sekä osallistuminen Parmassa järjestetyn Alma Ceseus -kilpailun juustojen sarjaan ja Torinon Salone del Gusto -elintarvikemessuille. Pecorino di Picinisco mainitaan myös monissa valtakunnallisten ja yksityisten televisioyhtiöiden välittämissä viini- ja ruokakulttuuria käsittelevissä ohjelmissa.

Nimitys ”Pecorino di Picinisco” on ajan myötä vakiintunut, mistä osoituksena ovat erilaiset kauppalaskut, etiketit, mainokset ja julkaisut.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta (3))

Italian hallitus on aloittanut kansallisen vastaväitemenettelyn julkaisemalla 3 päivänä joulukuuta 2010Italian tasavallan virallisen lehden numerossa 283 hakemuksen SAN-tuotteen ”Pecorino di Picinisco” hyväksymiseksi.

Eritelmän täydellinen teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Qualità e sicurezza” (oikealla ylhäällä) ja sen jälkeen ”Disciplinari di Produzione all’esame dellUE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012.

(3) Katso alaviite 2.